

ՀԻՄՆԱՎՈՐՈՒՄ
«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2026 ԹՎԱԿԱՆԻ ՊԵՏԱԿԱՆ ԲՅՈՒՋԵԻ ՄԱՍԻՆ» ՕՐԵՆՔՈՒՄ ՎԵՐԱԲԱՇԽՈՒՄ ԵՎ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2025 ԹՎԱԿԱՆԻ ԴԵԿՏԵՄԲԵՐԻ 25-Ի N 1910-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ՈՒ ԼՐԱՑՈՒՄԵՐ ԿԱՏԱՐԵԼՈՒ ԵՎ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿՐԹՈՒԹՅԱՆ, ԳԻՏՈՒԹՅԱՆ, ՄՇԱԿՈՒՅԹԻ ԵՎ ՍՊՈՐՏԻ ՆԱԽԱՐԱՐՈՒԹՅԱՆԸ ԳՈՒՄԱՐ ՀԱՏԿԱՑՆԵԼՈՒ ՄԱՍԻՆ»
 ՈՐՈՇՄԱՆ ՆԱԽԱԳԾԻ ՎԵՐԱԲԵՐՅԱԼ

1. Իրավական ակտի ընդունման անհրաժեշտությունը 
Սույն նախագծի ընդունումը պայմանավորված է «Վարչաֆեստ 2026» երիտասարդական երաժշտական մրցույթ-փառատոնի կազմակերպման և անցկացման ֆինանսական ապահովման անհրաժեշտությամբ, որի նպատակն է բացահայտել և խրախուսել Հայաստանի երիտասարդական երաժշտախմբերի գործունեությունը, նպաստել կենդանի երաժշտության զարգացմանը, ստեղծել ստեղծագործական համագործակցության և մասնագիտական աճի նոր հնարավորություններ, ինչպես նաև ձևավորել ամենամյա ավանդական մշակութային իրադարձություն, որը կհարստացնի Հայաստանի երաժշտական փառատոնային կյանքն ու ներկապնակը: Երաժշտական մրցույթ-փառատոնի անցկացումը նպատակ ունի ստեղծելու մրցակցային ստեղծագործական հարթակ երիտասարդ երաժիշտ-կատարողների համար՝ խթանելով հեղինակային երաժշտության զարգացումը, կենդանի կատարողական արվեստի հանրահռչակումը և ժամանակակից երաժշտական մշակույթի տարածումը։ Միաժամանակ, այն կնպաստի երաժշտական ոլորտի մասնագետների, ստեղծագործական խմբերի, պրոդյուսերների և մշակութային կազմակերպությունների միջև համագործակցության ընդլայնմանը, փորձի փոխանակմանը և նոր ստեղծագործական կապերի ձևավորմանը։
2. Ընթացիկ իրավիճակը և խնդիրները
Հայաստանի երաժշտական ոլորտում վերջին տարիներին նկատվում է երիտասարդ երաժշտախմբերի թվի աճ և հեղինակային կամ յուրօրինակ մեկնաբանությամբ երաժշտության նկատմամբ հետաքրքրության բարձրացում։ Միևնույն ժամանակ, ոլորտը շարունակում է բախվել մի շարք համակարգային խնդիրների, որոնք սահմանափակում են երիտասարդ ստեղծագործողների մասնագիտական կայացման, ստեղծագործությունների հանրայնացման և միջազգային հարթակներում ներկայանալու հնարավորությունները։
Առկա խնդիրներից են մրցակցային և մասնագիտական հարթակների սահմանափակ թիվը, կենդանի երաժշտության զարգացմանն ուղղված շարունակական նախաձեռնությունների պակասը, երիտասարդ երաժշտախմբերի համար ելույթների և լսարանի հետ անմիջական հաղորդակցության հնարավորությունների սակավությունը, ինչպես նաև ոլորտի ներկայացուցիչների միջև համագործակցության և փորձի փոխանակման համար կայուն միջավայրերի բացակայությունը։ Միաժամանակ, ժամանակակից հեղինակային երաժշտության հանրահռչակման, նոր ստեղծագործությունների ներկայացման և երաժշտական նոր տաղանդների բացահայտման ուղղությամբ իրականացվող միջոցառումները կրում են ոչ համակարգային բնույթ և չեն ապահովում շարունակական զարգացում։
Նմանատիպ փառատոների անհրաժեշտությունը առավել ակնհայտ է մարզային և բացօթյա մշակութային միջոցառումների համատեքստում: Այսօրինակ փառատոները իրենց մեջ ներառում են մրցութային բաղադրիչ, ստեղծագործական միջավայր և միտված են մշակութային ակտիվության նոր կենտրոնների ձևավորմանը, ինչպես նաև մշակութային զբոսաշրջության խթանմանը, տնտեսության զարգացմանը։
«Վարչաֆեստ 2026» երիտասարդական երաժշտական մրցույթ-փառատոնի անցկացումը Սևանա լճի ափին կնպաստի մշակույթի ապակենտրոնացմանը, մարզի մշակութային կյանքի ակտիվացմանը, ներքին զբոսաշրջության խթանմանը՝ ձևավորելով ամենամյա մշակութային իրադարձություն, որն ունի ինչպես երիտասարդական, այնպես էլ մշակութային, սոցիալական և տնտեսական նշանակություն։ Փառատոնը կներառի մրցութային ելույթներ, տեխնիկական փորձեր, ստեղծագործական շփումներ և վրանային ճամբարի ձևաչափով համատեղ աշխատանք, ինչը կնպաստի մասնակիցների մասնագիտական կարողությունների զարգացմանը, նոր ստեղծագործական կապերի ձևավորմանը և ժամանակակից հայկական երաժշտության հանրահռչակմանը։
 «Վարչաֆեստ 2026» երիտասարդական երաժշտական մրցույթ-փառատոնի կազմակերպման նպատակով ՀՀ կրթության, գիտության, մշակույթի և սպորտի նախարարության կողմից գնառաջարկ ներկայացնելու հրավեր (գնահարցում) է ուղարկել թվով 5 (հինգ) կազմակերպության, որոնք վերջին տարիներին նախարարության հետ համագործակցությամբ իրականացրել են պետական և կառավարական մակարդակի լայնածավալ մշակութային միջոցառումներ։ Գնահարցման պատասխան են ներկայացրել 2 (երկու) կազմակերպություն։ Ներկայացված առաջարկների հիման վրա կազմակերպվել է շնորհանդես (պրեզենտացիա), որի ընթացքում գնահատվել են մասնակիցների մասնագիտական կարողությունները, հայեցակարգային առաջարկները, կազմակերպչական մոտեցումները և միջոցառման իրականացման տեսլականը։ Շնորհանդեսի արդյունքների հիման վրա ընտրվել է «Գրավիթի Փրոդաքշն» ՍՊԸ-ն, որի ներկայացրած առաջարկը առավելագույնս համապատասխանել է փառատոնի նպատակներին, բովանդակությանը և կազմակերպչական պահանջներին։

3. Կարգավորման նպատակը և բնույթը
Կարգավորման նպատակն է ապահովել «Վարչաֆեստ 2026» երիտասարդական երաժշտական մրցույթ-փառատոնի կազմակերպման և անցկացման պատշաճ իրականացումը: «Վարչաֆեստ 2026» երիտասարդական երաժշտական մրցույթ-փառատոնի կազմակերպման և անցկացման համար անհրաժեշտ է 178 954.6 հազար դրամ (ներառյալ ԱԱՀ) գումար։ Կարգավորումն ունի ֆինանսատնտեսական բնույթ և ուղղված է արդյունավետորեն ապահովելու պետական կարևորության մշակութային միջոցառումը։  

4. Նախագծի մշակման գործընթացում ներգրավված ինստիտուտները և անձինք
Իրավական ակտի նախագիծը մշակվել է Հայաստանի Հանրապետության կրթության, գիտության, մշակույթի և սպորտի նախարարության աշխատակիցների կողմից:

5. Իրավական ակտի կիրարկման դեպքում ակնկալվող արդյունքը
Որոշման նախագծի ընդունման արդյունքում հնարավոր կլինի ապահովել՝
· «Վարչաֆեստ 2026» երիտասարդական երաժշտական մրցույթ-փառատոնի պատշաճ կազմակերպում և անցկացումը՝ Հայաստանի և արտերկրի մասնակիցների, մշակութային կազմակերպությունների և լայն հանրության ներգրավմամբ։
· Հայաստանի երիտասարդ երաժշտախմբերի բացահայտումը, խրախուսումը և մասնագիտական զարգացման հնարավորությունների ընդլայնումը։
· Կենդանի երաժշտության և ժամանակակից հայկական հեղինակային ստեղծագործությունների զարգացումը ու հանրահռչակման խթանումը։
· Երիտասարդ երաժիշտների, պրոդյուսերների և երաժշտական ոլորտի մասնագետների միջև ստեղծագործական համագործակցության և փորձի փոխանակման նոր հարթակների ձևավորումը։
· Երիտասարդների շրջանում երաժշտական բարձր ճաշակի, ստեղծագործական նախաձեռնողականության և մշակութային մասնակցության խթանումը։
· Մշակութային կյանքի ակտիվացումը և ամենամյա երաժշտական փառատոնի ձևավորումը՝ որպես Հայաստանի մշակութային օրացույցի կայուն բաղադրիչ։
· Մարզերում մշակութային զբոսաշրջության և տեղական տնտեսական ակտիվության խթանումը։
· Հայաստանի՝ որպես ժամանակակից երաժշտական և մշակութային միջոցառումների անցկացման գրավիչ հարթակի միջազգային ճանաչելիության բարձրացումը։
· Մշակութային ոլորտում պետական և մասնավոր հատվածների համագործակցության ամրապնդում և նոր մշակութային նախաձեռնությունների իրականացման խթանում։ 
6. Իրավական ակտի ընդունման կապակցությամբ պետական կամ տեղական ինքնակառավարման մարմնի բյուջեում եկամուտների և ծախսերի ավելացման կամ նվազեցման անհրաժեշտություն
«Վարչաֆեստ 2026» երիտասարդական երաժշտական մրցույթ-փառատոնի կազմակերպման և անցկացման համար Հայաստանի Հանրապետության կառավարության որոշման ընդունման կապակցությամբ Հայաստանի Հանրապետության պետական կամ տեղական ինքնակառավարման մարմնի բյուջեի եկամուտներում և ծախսերում փոփոխություններ չի առաջանում: 
[bookmark: _GoBack]Նախատեսվող  178 954.6 հազար դրամն առաջարկվում է հատկացնել ՀՀ կառավարության պահուստային ֆոնդից: 
7. Իրավական ակտի ընդունման կապակցությամբ այլ նորմատիվ իրավական ակտերի ընդունման անհրաժեշտություն
1. 	Այլ իրավական ակտերում փոփոխությունների և/կամ լրացումների անհրաժեշտությունը.
Չի առաջացնում:
2. Միջազգային պայմանագրերով ստանձնած պարտավորությունների հետ համապատասխանությունը.
Համապատասխանում է:
8. «Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026 թթ. ծրագիր, ոլորտային և/կամ այլ ռազմավարություններ».
Որոշման նախագիծը համահունչ է Հայաստանի Հանրապետության կառավարության 2021-2026 թվականների գործունեության միջոցառումների ծրագրի 33 կետին (Հայ մշակույթի հանրահռչակում, հանրային լայն մասնակցության ապահովում մշակութային կյանքին) և Հայաստանի Հանրապետության մշակույթի պահպանության, զարգացման և հանրահռչակման 2023-2027 թվականների ռազմավարության (մասնավոր նպատակ 4.1 «Մշակութային և արտաքին քաղաքականության համադրում և ներդաշնակեցնում» և մասնավոր նպատակ 4.2 «Հայաստանի ճանաչելիության բարձրացում») և ՀՀ կառավարության 2021 թվականի նոյեմբերի 18-ի N 1902-Լ որոշմամբ հաստատված «Հայաստանի Հանրապետության կառավարության 2021-2026 թվականների գործունեության միջոցառումների ծրագրի» 33.3 կետին՝ Հայաստանում միջազգային և հանրապետական փառատոների և  մրցույթների, ստեղծագործական նախագծերի, ցուցահանդեսների իրականացում:

9. Այլ տեղեկություններ.
Չկան:



